FUONJI 4
Yesu Kristo a Ŋa?
1. Kwo pa Yesu ochako nedi?
Kwo pa Yesu kochako paka apa ji. Yesu kutho obedo i polo paka malaika munyo fuodi konywol go i piny ka. (Yohana 8:23) Go amobedo chwech pa Were marapena, aka okonyo Were gi chweyo gikipiny megi jye. Go kende ama Jehova won ochweyo amomiyo ilwoŋo go ni “Wuodi Were achiel kende.” (Yohana 1:14) Kendo Yesu obedo jaluwo pa Were amomiyo ilwoŋo go ni “Wach.”
2. Iraŋo Yesu obino i piny?
Were odhiro Wuode i piny ka munyo ketho kwo pere i iyi nyako milwoŋo ni Marya moido fuodi kobedoye gi jachwo. Amomiyo Yesu kodedo gi bamere i piny ka. (Luka 1:30-35) Yesu obino i piny (1) fuonjo wan adyeri ma mako kwoŋ Were, (2) nyutho wan giranena i nger matimo gima Were mito kada ka wan’iteko, kodi (3) miyo kwo pere paka “chul.”
3. Iraŋo chul mitere ri wan?
Chul a welo michulo botho dhano tho. (Wok Misir 21:29, 30) Kobedo atoŋa pa Were ji ti kosa tho. Iraŋo wawacho ameno? Were chango owacho ri dhano marapena, Adam, ni k’otimo gimarach, go d’otho. Meno nyutho ni bedi Adam kotimo gimarach go di kotho. (Chakirok 3:16, 17; 5:5) Baibul wacho ni tho obino i piny luwo kwoŋ Adam. Ri ameno, Adam amokelo ri nyikwaye jye gimarach kodi tho. Chul mitere nyaka wabothi tho ma walunjo wok kwoŋ Adam.
Ŋa moido nyalo chulo ri wan chul to botho wan tho? Ka watho wachulo recho mowan kende. Ongoye dhano manyalo chulo recho pa joman rupiri ji jye joni gi recho.
4. Iraŋo Yesu otho?
Pokirok kwoŋ wan, Yesu oido ogonye gi recho. Ri ameno, go oido kiripere tho rupiri ongoye gimoro jye marach ma go otimo. Yesu otho ri recho pa joman. Were onyutho wan mar munyo odhiro Wuode tho ri wan. Yesu bende onyutho wan mar munyo owinjo Bamere toyeyo tho ri recho mowan.
5. Yesu timo aŋo pama?
Munyo Yesu fuodi nitye i piny ka, go obotho jotwo, ochierino jomotho, kendo okonyo ji moido joni gi teko mopokere opokere. Ameno Yesu onyutho gikipiny ma go latimo i hongo mabino, ri joma jotimo gima Were mito. (Mathayo 15:30, 31; Yohana 5:28) Munyo Yesu otho, Were ochierino go i kwo ma chuny. (1 Petro 3:18) Rumachien, Yesu ogiki i polo to bedo yu chingi Were marachuch to kuro Were womiyi go men ma dhumo piny gipi. (Joebrania 10:12, 13) Pama Yesu dhumo paka Kere i polo, aka jofuonjirok pere jofuonjo ji wach maber me i piny gipi.
Yesu chiegin oro men pere paka Kere wokwany woko chandirok jye kodi jono majokelo ri wadi gin chandirok. Jono jye majoketho yeyo pajo i Yesu to jotimo gima go mito jobino limo kwo makirum i piny.
lua_Latn twi_Latn bem_Latn luo_Latn luo_Latn luo_Latn quy_Latn luo_Latn luo_Latn luo_Latn luo_Latn luo_Latn luo_Latn luo_Latn